647/2019

Útdráttur

Kærður var úrskurður héraðsdóms þar sem hafnað var kröfu A um dómkvaðningu matsmanns til að meta forsjárhæfni hennar. Í úrskurði Landsréttar kom fram að þótt slíks mats hefði ekki verið aflað lægju fyrir í málinu ítarleg gögn um langvarandi og alvarleg andleg veikindi og fíknivanda A sem hefði verið svipt sjálfræði. Að virtum þeim gögnum og að teknu tilliti til þess að málið væri rekið sem flýtimeðferðarmál fyrir dómi þar sem kveðja skuli til sérfróðan meðdómsmann var hvorki talið að forsjárhæfnismat gæti á þessu stigi þjónað hagsmunum A né barnsins en auk þess ætti A kost á að gefa skýrslu, leiða vitni og leggja fram gögn um forsjárhæfni sína við aðalmeðferð málsins. Var niðurstaða úrskurðar héraðsdóms um að hafna dómkvaðningunni því staðfest.

Úrskurður Landsréttar

Landsréttardómararnir A-kk-nf E. J-kk-nf, H-kvk-nf Þ-kvk-nf og R-kvk-nf H-kvk-nf kveða upp úrskurð í máli þessu.

Málsmeðferð og dómkröfur aðila

1 Sóknaraðili skaut málinu til Landsréttar með kæru 26. september 2019, sem barst réttinum næsta dag. Greinargerð varnaraðila barst réttinum 10. október 2019. Kærður er úrskurður Héraðsdóms Reykjavíkur 17. september 2019 í málinu nr. E[…]/2019 þar sem dómkvaðningu matsmanns var hafnað. Kæruheimild er í clið. 1 mgr. 143. gr. laga nr. 91/1991 um meðferð einkamála.

2 Sóknaraðili krefst þess að hinum kærða úrskurði verði hrundið og dómkvaddur verði hæfur og óvilhallur matsmaður til að meta forsjárhæfni hennar. Þá er þess krafist að varnaraðila verði gert að greiða sóknaraðila málskostnað fyrir héraðsdómi og Landsrétti eins og málið væri eigi gjafsóknarmál.

3 Varnaraðili krefst þess að hinn kærði úrskurður Héraðsdóms Reykjavíkur verði staðfestur. Niðurstaða

4 Kröfu sóknaraðila um dómkvaðningu matsmanns verður að meta með hliðsjón af því að mál þetta sætir flýtimeðferð samkvæmt 53. gr. b barnaverndarlaga nr. 80/2002. Enn fremur verður að horfa til þess að samkvæmt 1. mgr. 54. gr. barnaverndarlaga skal kveðja sérfróðan meðdómsmann til setu í dómi við meðferð málsins og að heimild stendur til eftir reglum réttarfarslaga að taka skýrslur fyrir dómi og leggja þar fram frekari gögn. Samkvæmt því liggur fyrir að sóknaraðili mun eiga þess kost við aðalmeðferð málsins fyrir dómi að gefa skýrslu, leiða vitni og leggja fram gögn um forsjárhæfni sína.

5 Af hálfu sóknaraðila er á því byggt að fallast beri á beiðni hennar um dómkvaðningu matsmanns þar sem ekkert sálfræðimat á forsjárhæfni hennar hafi farið fram. Þótt slíkt mat hafi ekki farið fram liggja fyrir í málinu ítarleg gögn um langvarandi og alvarleg andleg veikindi og fíknivanda sóknaraðila sem hefur verið svipt sjálfræði frá árinu […]. Að virtum þeim gögnum verður hvorki talið að forsjárhæfnismat geti á þessu stigi þjónað hagsmunum sóknaraðila né barnsins.

6 Samkvæmt öllu framangreindu verður hinn kærði úrskurður staðfestur.

7 Kærumálskostnaður verður ekki úrskurðaður en um gjafsóknarkostnað sóknaraðila fyrir Landsrétti fer eins og í úrskurðarorði greinir.

Úrskurðarorð:

Hinn kærði úrskurður er staðfestur.

Kærumálskostnaður fellur niður.

Allur gjafsóknarkostnaður sóknaraðila fyrir Landsrétti greiðist úr ríkissjóði, þar með talin þóknun lögmanns hennar, 350.000 krónur.